CELEX: C2007/199/26
Language: da
Date: 2007-08-25 00:00:00
Title: Sag C-227/07: Sag anlagt den 8. maj 2007 — Kommissionen for De Europæiske Fællesskaber mod Republikken Polen

25.8.2007   
            
            
               DA
            
            
               Den Europæiske Unions Tidende
            
            
               C 199/16
            
         Sag anlagt den 8. maj 2007 — Kommissionen for De Europæiske Fællesskaber mod Republikken Polen
   (Sag C-227/07)
   (2007/C 199/26)
   Processprog: polsk
   Parter
   
      Sagsøger: Kommissionen for De Europæiske Fællesskaber (ved M. Shotter og K. Mojzesowicz, som befuldmægtigede)
   
      Sagsøgt: Republikken Polen
   Sagsøgerens påstande
   
               —
            
            
               Det fastslås, at Republikken Polen har tilsidesat sine forpligtelser i henhold til Europa-Parlamentets og Rådets direktiv 2002/19/EF af 7. marts 2002 om adgang til og samtrafik mellem elektroniske kommunikationsnet og tilhørende faciliteter (adgangsdirektivet) (1), herunder særligt direktivets artikel 4, stk. 1, om at forhandle sig frem til aftaler om samtrafik, og artikel 5, stk. 1, første afsnit, om de nationale tilsynsmyndigheders beføjelse til at tilskynde til og, når det er hensigtsmæssigt, sørge for, at der i henhold til bestemmelserne i dette direktiv etableres den fornødne adgang og samtrafik og sikres interoperabilitet mellem tjenesterne, idet den ikke har gennemført dette direktiv korrekt i den nationale lovgivning.
            
         
               —
            
            
               Republikken Polen tilpligtes at betale sagens omkostninger.
            
         Søgsmålsgrunde og væsentligste argumenter
   Det er i Europa-Parlamentets og Rådets direktiv 2002/19/EF (adgangsdirektivet) fastsat, at udbydere af offentlige kommunikationsnet har ret og pligt til indbyrdes at forhandle sig frem til aftaler om samtrafik med henblik på at udbyde offentligt tilgængelige elektroniske kommunikationstjenester, så det sikres, at disse tjenester kan udbydes i hele Fællesskabet, og at der er interoperabilitet. Direktivet kræver også, at nationale tilsynsmyndigheder får beføjelse til at tilskynde til og, når det er hensigtsmæssigt, sørge for, at der i henhold til bestemmelserne i dette direktiv etableres den fornødne adgang og samtrafik og sikres interoperabilitet mellem tjenesterne.
   For så vidt angår Republikken Polen udløb fristen for gennemførelsen af dette direktiv den 30. april 2004, i overensstemmelse med artikel 2, sammenholdt med artikel 54 i tiltrædelsesakten.
   Udbydere af offentlige kommunikationsnet har efter polsk lov pligt til at forhandle sig frem til adgang, og den nationale tilsynsmyndighed kan fastsætte frister for afslutning af denne type forhandlinger. Den nationale tilsynsmyndighed kan derudover, hvis parterne ikke når til enighed, efter anmodning fra en af parterne vedtage en beslutning, som erstatter aftalen, og således pålægge virksomhederne forpligtelser uafhængigt af deres stilling på markedet. Kommissionen har heroverfor indvendt, at disse bestemmelser i den polske lov om telekommunikation ikke er i overensstemmelse med artikel 4, stk. 1, og artikel 5, stk. 1, første afsnit, i adgangsdirektivet.
   Med hensyn til indførelsen i de almindelige lovbestemmelser af en pligt til i god tro at forhandle aftaler om adgang, har denne løsning som konsekvens, at der indføres en pligt til at forhandle, uden at det først kontrolleres, at der ikke foreligger en effektiv konkurrence på det pågældende marked, og den nationale tilsynsmyndighed får ikke mulighed for at undersøge den langsigtede virkning af pligten til at give adgang på konkurrencen på markedet, og i konsekvens heraf ophæve denne forpligtelse, hvis konkurrencen på markedet bliver stærkere.
   Med hensyn til den nationale tilsynsmyndigheds beføjelse til at vedtage en beslutning, som erstatter parternes aftale, bemærkes det, at artikel 5, stk. 1, første afsnit, i adgangsdirektivet ikke kan gennemføres ved en almindelig lovbestemmelse, da det ifølge bestemmelsen kræves, at en national tilsynsmyndighed kun er beføjet til at handle i visse situationer. Den beføjelse, som de nationale tilsynsmyndigheder er tillagt i henhold til den førnævnte bestemmelse i direktivet, er tydeligt begrænset ved dels henvisningen til »målene i artikel 8 i direktiv 2002/21/EF (rammedirektivet)« (2), dels ved kravet i artikel 5, stk. 3, i adgangsdirektivet. Disse begrænsninger i den nationale tilsynsmyndigheds beføjelser sikrer, at myndigheden kun handler i visse helt konkrete situationer. Derudover kan lovbestemte forpligtelser kun pålægges de virksomheder, som har en stærk markedsposition, eller — uafhængigt af virksomhedens position på markedet — i de tilfælde, som er opregnet i adgangsdirektivets artikel 8, stk. 3. Det følger heraf, at såfremt den nationale tilsynsmyndighed træffer beslutning om at gribe ind, bør denne indgriben have hjemmel i direktivbestemmelserne, herunder når den nationale tilsynsmyndighed træffer beslutning om at pålægge lovbestemte forpligtelser.
   
      (1)  EFT L 108 af 24.4.2002, s. 7.
   
      (2)  Europa-Parlamentets og Rådets direktiv 2002/21/EF af 7.3.2002 om fælles rammebestemmelser for elektroniske kommunikationsnet og -tjenester (»rammedirektivet«), EFT L 108, s. 33-50, og EFT Specialudgave på polsk, kap. 13, bind 29, s. 349.